title: 2005/668/EK: Komisijas Lēmums (2005. gada 22. septembris) par Reģionālās konsultatīvās padomes Ziemeļrietumu ūdeņiem darbības uzsākšanu saskaņā ar kopējo zivsaimniecības politiku

text:
               24.9.2005

               LV

               Eiropas Savienības Oficiālais Vēstnesis

               L 249/18

         KOMISIJAS LĒMUMS
   (2005. gada 22. septembris)
   par Reģionālās konsultatīvās padomes Ziemeļrietumu ūdeņiem darbības uzsākšanu saskaņā ar kopējo zivsaimniecības politiku
   (2005/668/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 2004. gada 19. jūlija Lēmumu 2004/585/EK, ar ko izveido reģionālās konsultatīvās padomes atbilstīgi kopējai zivsaimniecības politikai (1), un jo īpaši tās 3. panta 3. punktu,
   ņemot vērā ieteikumu, ko Īrija 2005. gada 27. jūnijā iesniegusi Beļģijas, Francijas, Īrijas, Nīderlandes, Spānijas un Apvienotās Karalistes vārdā,
   tā kā:

               (1)

               Padomes 2002. gada 20. decembra Regula (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (2) un Lēmums 2004/585/EK veido pamatu reģionālo konsultatīvo padomju izveidei un darbībai.

               (2)

               Ar Lēmuma 2004/585/EK 2. pantu tiek izveidota reģionāla konsultatīvā padome, kuras darbības jomā ietilpst Ziemeļrietumu ūdeņi, t. i., Starptautiskās Jūras pētniecības padomes (ICES) V (izņemot Va apgabalu un tikai EK ūdeņus Vb apgabalā), VI un VII apgabals (3).

               (3)

               Saskaņā ar Lēmuma 2004/585/EK 3. panta 1. punktu zivsaimniecības nozares un citu interešu grupu pārstāvji iesniedza Beļģijai, Francijai, Īrijai, Nīderlandei, Spānijai un Apvienotajai Karalistei pieprasījumu par reģionālās konsultatīvās padomes darbību.

               (4)

               Kā paredzēts Lēmuma 2004/585/EK 3. panta 2. punktā, attiecīgās dalībvalstis lēma par to, vai šis pieprasījums par Reģionālo konsultatīvo padomi Ziemeļrietumu ūdeņiem atbilst minētajā lēmumā paredzētajiem noteikumiem. Attiecīgās dalībvalstis 2005. gada 27. jūnijā Komisijai iesniedza ieteikumu par šo reģionālo konsultatīvo padomi.

               (5)

               Komisija ir izvērtējusi pieteikumu, ko iesniegušas ieinteresētās personas, un minēto ieteikumu, ievērojot Lēmuma 2004/585/EK prasības un kopējās zivsaimniecības politikas mērķus un principus, un uzskata, ka Reģionālā konsultatīvā padome Ziemeļrietumu ūdeņiem ir gatava sākt darbību,

         IR NOLĒMUSI ŠĀDI.
   Vienīgais pants
   Reģionālā konsultatīvā padome Ziemeļrietumu ūdeņiem, kas izveidota ar Lēmuma 2004/585/EK 2. panta 1. punkta d) apakšpunktu, sāk darbību no 2005. gada 26. septembra.

      Briselē, 2005. gada 22. septembrī

            Komisijas vārdā —

            Komisijas loceklis

         Joe BORG

      (1)  OV L 256, 3.8.2004., 17. lpp.

      (2)  OV L 358, 31.12.2002., 59. lpp.

      (3)  Kā noteikts Padomes 1991. gada 17. decembra Regulā (EEK) Nr. 3880/91 par to dalībvalstu nominālās nozvejas statistikas iesniegšanu, kuras zvejo Atlantijas okeāna ziemeļaustrumu daļā (OV L 365, 31.12.1991., 1. lpp.).


title: Padomes Lēmums ( 2007. gada 6. decembris ) par Bulgārijas un Rumānijas pievienošanos 1997. gada 18. decembra Konvencijai, kas izstrādāta, pamatojoties uz Līguma par Eiropas Savienību K3. pantu, par muitas pārvalžu savstarpēju palīdzību un sadarbību

text:
               12.1.2008

               LV

               Eiropas Savienības Oficiālais Vēstnesis

               L 9/21

      PADOMES LĒMUMS

   (2007. gada 6. decembris)
   par Bulgārijas un Rumānijas pievienošanos 1997. gada 18. decembra Konvencijai, kas izstrādāta, pamatojoties uz Līguma par Eiropas Savienību K3. pantu, par muitas pārvalžu savstarpēju palīdzību un sadarbību
   (2008/39/TI)
   EIROPAS SAVIENĪBAS PADOME,
   ņemot vērā Līgumu par Eiropas Savienību,
   ņemot vērā Bulgārijas un Rumānijas Pievienošanās līgumu,
   ņemot vērā Bulgārijas un Rumānijas Pievienošanās aktu (turpmāk “Pievienošanās akts”) un jo īpaši tā 3. panta 4. punktu,
   ņemot vērā Komisijas ieteikumu,
   ņemot vērā Eiropas Parlamenta atzinumu (1),
   tā kā:

               (1)

               Konvenciju, kas izstrādāta, pamatojoties uz Līguma par Eiropas Savienību K3. pantu, par muitas pārvalžu savstarpēju palīdzību un sadarbību (2) (turpmāk “Konvencija”), parakstīja Briselē 1997. gada 18. decembrī un tā stājas spēkā 90 dienas pēc tam, kad pēdējā valsts no tām, kas bija Eiropas Savienības dalībvalsts brīdī, kad Padome pieņēma lēmumu par šīs konvencijas izstrādi, paziņo, ka ir izpildījusi šo formalitāti.

               (2)

               Saskaņā ar Konvencijas 32. panta 4. punktu jebkura dalībvalsts līdz šīs konvencijas spēkā stāšanās brīdim, sniedzot 32. panta 2. punktā minēto paziņojumu, vai vēlāk drīkst deklarēt, ka Konvencija ir piemērojama tās attiecībām ar dalībvalstīm, kuras nākušas klajā ar tādu pašu deklarāciju.

               (3)

               Pēc pievienošanās Eiropas Savienībai Čehija, Igaunija, Kipra, Latvija, Lietuva, Ungārija, Polija, Slovēnija un Slovākija ir iesniegušas savus dokumentus par pievienošanos Konvencijai.

               (4)

               Pievienošanās akta 3. panta 3. punktā ir paredzēts, ka Bulgārijai un Rumānijai jāpievienojas dalībvalstu noslēgtajām konvencijām un protokoliem, kas norādīti Pievienošanās akta I pielikumā, kurā inter alia ir iekļauta Konvencija par muitas pārvalžu savstarpēju palīdzību un sadarbību. Attiecībā uz Bulgāriju un Rumāniju šīs konvencijas un protokoli stājas spēkā Padomes noteiktajā datumā.

               (5)

               Saskaņā ar Pievienošanās akta 3. panta 4. punktu Padomei ir jāveic visi šo konvenciju un protokolu pielāgojumi, kas ir vajadzīgi sakarā ar pievienošanos,

         IR NOLĒMUSI ŠĀDI.
   1. pants
   1997. gada 18. decembra Konvencijas, kas izstrādāta, pamatojoties uz Līguma par Eiropas Savienību K3. pantu, par muitas pārvalžu savstarpēju palīdzību un sadarbību 31. panta 1. punktu aizstāj ar šādu punktu:

      “1.   Šo konvenciju piemēro dalībvalstu teritorijām, kas ietilpst Kopienas muitas teritorijā, un attiecībā uz Vācijas Federatīvo Republiku – Helgolandes salai un Bīzingenes teritorijai (saskaņā ar savstarpējo līgumu, ko 1964. gada 23. novembrī noslēdza Vācijas Federatīvā Republika un Šveices Konfederācija par Bīzingenes kopienas iekļaušanu Šveices Konfederācijas muitas teritorijā, vai tā pašreizējo variantu) un Itālijas Republikā Liviņjo un Kampione d’Italias administratīvajiem rajoniem, kā arī dalībvalstu teritoriālajiem ūdeņiem, iekšzemes jūras ūdeņiem un gaisa telpai.”.

   2. pants
   Konvencija, ko groza ar šo lēmumu, attiecībā uz Bulgāriju un Rumāniju stājas spēkā konvencijas spēkā stāšanās datumā, neskarot Konvencijas 32. panta 4. punktu.
   3. pants
   Konvencijas teksti, kas sastādīti bulgāru un rumāņu valodā (3), ir autentiski ar tādiem pašiem nosacījumiem kā pārējie Konvencijas teksti.
   4. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2007. gada 6. decembrī

            Padomes vārdā —

            priekšsēdētājs

         A. COSTA

      (1)  2007. gada 24. oktobra atzinums (Oficiālajā Vēstnesī vēl nav publicēts).

      (2)  OV C 24, 23.1.1998., 2. lpp.

      (3)  Konvencijas versijas bulgāru un rumāņu valodā publicēs Oficiālā Vēstneša īpašajā izdevumā vēlāk.